वलथाटी ने डेक्कन चार्जर्स का उड़ा दिया फ्यूज  
वलथाटी ने आक्रामक बल्लेबाजी के साथ गेंदबाजी में भी दमदार प्रदर्शन करते हुए किंग्स इलेवन पंजाब को डेक्कन चार्जर्स पर आठ विकेट की जीत दिलाई।
युवा पाल वलथाटी ने आक्रामक बल्लेबाजी के साथ गेंदबाजी में भी दमदार प्रदर्शन करते हुए इंडियन प्रीमियर लीग में किंग्स इलेवन पंजाब को डेक्कन चार्जर्स पर आठ विकेट की जीत दिलाई।  चेन्नई सुपरकिंग्स के खिलाफ पिछले मैच में नाबाद शतक जड़ने वाले वलथाटी ने 29 रन पर चार विकेट चटकाने के बाद बल्ले से एक बार फिर धमाल दिखाते हुए 47 गेंद में आठ चौकों और पांच छक्कों की मदद से 75 रन बनाए। कप्तान एडम गिलक्रिस्ट (61) ने उनका अच्छा साथ निभाया और दोनों ने पहले विकेट के लिए 14 ओवर में 136 रन जोड़े जिससे टीम 14 गेंद शेष रहते दो विकेट के नुकसान पर 166 रन बनाकर आसान जीत दर्ज करने में सफल रही।  इससे पहले डेक्कन चार्जर्स ने शिखर धवन (45), कप्तान कुमार संगकारा (35) और डेनियल क्रिस्टियन (14 गेंद में 30 रन) की उम्दा पारियों की मदद से आठ विकेट पर 165 रन बनाए थे।  हार से शुरुआत करने वाले किंग्स इलेवन की तीन मैचों में यह लगातार दूसरी जीत है जबकि चार्जर्स को चार मैचों में तीसरी बार शिकस्त झेलनी पड़ी।  गिलक्रिस्ट और वलथाटी की जोड़ी ने किंग्स इलेवन को ठोस शुरुआत दिलाई। गिलक्रिस्ट ने डेल स्टेन की पारी की पहली ही गेंद को चार रन के लिए भेजा जबकि वलथाटी ने भी उन पर दो चौके मारे। वलथाटी ने इसके बाद इशांत की गेंद को प्वाइंट के ऊपर से छह रन के लिए भेजा। वह हालांकि भाग्यशाली रहे जब इसी ओवर में वह कैच हो गए लेकिन अंपायर ने इसे नो-बॉल करार किया।  वलथाटी की आक्रामकता पर अंकुश लगाने की कोशिश में चार्जर्स के कप्तान कुमार संगकारा ने गेंद मनप्रीत गोनी को थमाई जिसका स्वागत दाएं हाथ के इस बल्लेबाज ने लगातार गेंद पर दो चौकों और छक्के के साथ किया। उन्हें गोनी के इस ओवर में चार चौके और एक छक्के सहित 23 रन बटोरे और इस दौरान सिर्फ 4.3 ओवर में टीम का स्कोर 50 रन तक पहुंचाया।